Hatály: 2017.VIII.2. - 
16/2017. (VII. 31.) BM utasítás
az Országos Vízügyi Főigazgatóság Szervezeti és Működési Szabályzatáról
A központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 73. § (1) bekezdésében meghatározott hatáskörömben eljárva - figyelemmel a jogalkotásról szóló 2010. évi CXXX. törvény 23. § (4) bekezdés c) pontjára - a következő utasítást adom ki:
1. § Az Országos Vízügyi Főigazgatóság Szervezeti és Működési Szabályzatát (a továbbiakban: SZMSZ) az 1. mellékletben foglaltak szerint határozom meg.
2. § Ez az utasítás a közzétételét követő napon lép hatályba.
3. §
1. melléklet a 16/2017. (VII. 31.) BM utasításhoz
Az Országos Vízügyi Főigazgatóság Szervezeti és Működési Szabályzata
I. fejezet
Általános rendelkezések
1. § Az SZMSZ hatálya az Országos Vízügyi Főigazgatóságra (a továbbiakban: Főigazgatóság), a Főigazgatóság jogszabályban, illetve az alapító okiratában megjelölt feladatainak ellátására, működésére, szervezeti felépítésére, vezetőire és foglalkoztatottjaira terjed ki.
1. Az Országos Vízügyi Főigazgatóság jogállása és alapadatai
2. § A Főigazgatóság a vízügyi igazgatási és a vízügyi, valamint a vízügyi hatósági feladatokat ellátó szervek kijelöléséről szóló 223/2014. (IX. 4.) Korm. rendelet (a továbbiakban: Korm. rendelet), valamint a vízvédelmi igazgatási feladatokat ellátó szervek kijelöléséről szóló 366/2015. (XII. 2.) Korm. rendelet (a továbbiakban: Vv. Korm. rendelet) alapján látja el feladatait.
3. § (1) A Főigazgatóság a belügyminiszter irányítása és felügyelete alatt álló, jogi személyiséggel rendelkező központi költségvetési szerv.
(2) A Főigazgatóság középirányító szervként teljeskörűen irányítja, koordinálja és ellenőrzi a vízügyi igazgatóságok szakmai tevékenységét, és részt vesz a vízügyi igazgatóságok stratégiai céljainak kialakításában. A vízügyi igazgatóságok felsorolását az 1. függelék tartalmazza.
(3) A Főigazgatóság a vízügyi igazgatóságok középirányítójaként gyakorolja az államháztartásról szóló 2011. évi CXCV. törvény 9. § f), g) és h) pontjában megjelölt irányítási hatásköröket, melyekre tekintettel a vízügyi igazgatóságok ügyvezetési jellegű feladatai vonatkozásában teljes körű ellenőrzési jogokkal rendelkezik.
4. § A Főigazgatóság alapadatai:
1. megnevezése: Országos Vízügyi Főigazgatóság,
2. nevének az ügyvitel során használt rövidítése: OVF,
3. angol megnevezése: General Directorate of Water Management,
4. székhelye: Budapest,
5. címe: 1012 Budapest, Márvány u. 1/D,
6. alapítója: Magyarország Kormánya,
7. alapítás időpontja: 2012. január 1.,
8. alapító okirat száma: A-212/1/2015 (hatályos: 2015. december 18. napjától),
9. létrehozásáról rendelkező jogszabály: a környezetvédelmi, természetvédelmi, vízügyi hatósági és igazgatási feladatokat ellátó szervek kijelöléséről szóló 347/2006. (XII. 23.) Korm. rendelet,
10. a Főigazgatóság jogelődje: Vízügyi és Környezetvédelmi Központi Igazgatóság,
11. működési terület: Magyarország területe,
12. törzskönyvi azonosító szám (PIR törzsszám): 796017,
13. adószáma: 15796019-2-41,
14. KSH statisztikai számjel: 15796019-8413-312-01,
15. ÁHT azonosító: 332317,
16. engedélyezett állományi létszám: 210 fő,
17. számlaszám: 10032000-00319841-00000000 (előirányzat-felhasználási keretszámla),
18. alaptevékenységi szakágazat: 841104 Területi általános igazgatási szervek tevékenysége,
19. államháztartási szakágazat szerinti besorolás: 841319 Vízügyi igazgatás,
20. alaptevékenységek államháztartási szakfeladatrendi besorolása:
0630 Vízellátás
063010 Vízügy igazgatása
063020 Víztermelés, -kezelés, -ellátás
063070 Vízrajzi mérés
063080 Vízellátással kapcsolatos közmű építése, fenntartása, üzemeltetése
0820 Kulturális szolgáltatások
082051 Levéltári állomány gyarapítása, kezelése és védelme
082052 Levéltári szolgáltatás, tudományos, publikációs és információközvetítő tevékenység
082061 Múzeumi gyűjteményi tevékenység
082062 Múzeumi tudományos feldolgozó és publikációs tevékenység
082063 Múzeumi kiállítási tevékenység
082064 Múzeumi közművelődési, közönségkapcsolati tevékenység
0133 Egyéb általános szolgáltatások
013330 Pályázat- és támogatáskezelés, ellenőrzés
013370 Informatikai fejlesztések, szolgáltatások
0474 Többcélú fejlesztési projektek
047410 Ár- és belvízvédelemmel összefüggő tevékenységek
0530 Környezetszennyezés csökkentése
053020 Szennyeződésmentesítési tevékenységek
0411 Általános gazdasági, kereskedelmi ügyek
041170 Műszaki vizsgálat, elemzés
0412 Általános munkaügyek
041237 Közfoglalkoztatási mintaprogram
0520 Szennyvízelvezetés és -tisztítás
052010 Szennyvízgazdálkodás igazgatása
052020 Szennyvíz gyűjtése, tisztítása, elhelyezése
052030 Szennyvíziszap kezelése, ártalmatlanítása
052080 Szennyvízcsatorna építése, fenntartása, üzemeltetése
2. A Főigazgatóság alapító okirat szerinti alapfeladatai
5. § A Főigazgatóság alaptevékenysége keretében ellátja a Korm. rendelet 3. és 3/A. §-ában, a Vv. Korm. rendelet 4. §-ában, valamint a Főigazgatóság Alapító Okiratában meghatározott feladatokat.
3. A Főigazgatóság vállalkozási tevékenysége
6. § A Főigazgatóság alaptevékenységeinek ellátását nem veszélyeztetve, kérelem alapján és ellenérték fejében alaptevékenységétől eltérő szolgáltatási vagy vállalkozási tevékenységet végezhet (a továbbiakban: vállalkozási tevékenység). A vállalkozási tevékenység rendszeres haszonszerzés céljából, európai uniós és hazai támogatáson kívüli forrásból, más jogi személy vagy természetes személy számára, nem kötelezően végzett tevékenység. A vállalkozási tevékenységhez kapcsolódó kiadások aránya nem haladhatja meg a Főigazgatóság kiadásainak 33%-át.
7. § (1) A Főigazgatóság az alábbi tevékenységi körökben végezhet vállalkozási tevékenységet:
1. TEÁOR 58.11 (Könyvkiadás),
2. TEÁOR 47.61 (Könyv-kiskereskedelem),
3. TEÁOR 68.20 (Saját tulajdonú, bérelt ingatlan bérbeadása, üzemeltetése),
4. TEÁOR 68.32 (Ingatlankezelés),
5. TEÁOR 62.02 (Információ-technológiai szaktanácsadás),
6. TEÁOR 62.01 (Számítógépes programozás),
7. TEÁOR 62.03 (Számítógép üzemeltetés),
8. TEÁOR 95.11 (Számítógép, -periféria javítása),
9. TEÁOR 62.09 (Egyéb információ-technológiai szolgáltatás),
10. TEÁOR 72.19 (Egyéb természettudományi, műszaki kutatás, fejlesztés),
11. TEÁOR 74.90 (Máshova nem sorolt egyéb szakmai, tudományos, műszaki tevékenység),
12. TEÁOR 64.20 (Vagyonkezelés),
13. TEÁOR 71.12 (Mérnöki tevékenység, műszaki tanácsadás),
14. TEÁOR 71.20 (Műszaki vizsgálat, elemzés),
15. TEÁOR 74.90 (Máshová nem sorolt, egyéb szakmai, tudományos, műszaki tevékenység),
16. TEÁOR 81.10 (Építmény üzemeltetés),
17. TEÁOR 85.59 (Máshová nem sorolt egyéb oktatás).
(2) A Főigazgatóság egyes alapfeladatai (különösen ár- és belvízi védekezés, rendkívüli helyzetek kezelése, építményüzemeltetés, pályázatkezelés) ellátásához külső erőforrásokat is igénybe vehet.
II. fejezet
A Főigazgatóság szervezeti egységei, feladatai, valamint a vezetőkre vonatkozó szabályok
4. A Főigazgatóság szervezeti egységei és engedélyezett létszáma
8. § (1) A Főigazgató közvetlen alárendeltsége alá tartozik:
a) Főigazgatói Hivatal;
b) Közbeszerzési és Beszerzési Önálló Osztály;
c) Belső Ellenőrzési és Felügyeleti Önálló Osztály;
d) Humánpolitikai Önálló Osztály;
e) Magyar Környezetvédelmi és Vízügyi Múzeum (Duna Múzeum, Esztergom, a továbbiakban: múzeum);
f) Környezetvédelmi és Vízügyi Levéltár (a továbbiakban: levéltár);
g) Beruházási Iroda (részben projektből finanszírozva)
ga) Beruházási Végrehajtási Osztály 1.,
gb) Beruházási Végrehajtási Osztály 2.,
gc) Pénzügyi Osztály;
h) Nemzetközi Önálló Osztály;
i) Stratégiai és Tervezési Önálló Osztály.
(2) A műszaki főigazgató-helyettes alárendeltségébe tartozik:
a) Árvízvédelmi, Folyógazdálkodási és Közfoglalkoztatási Főosztály
aa) Árvízvédelmi Osztály,
ab) Központi Ügyeleti és Folyógazdálkodási Osztály,
ac) Közfoglalkoztatási Osztály;
b) Belvízvédelmi és Öntözési Főosztály
ba) Belvízvédelmi és Vízrendezési Osztály,
bb) Öntözési Osztály;
c) Vízgyűjtőgazdálkodási és Víziközmű Főosztály
ca) Vízgyűjtőgazdálkodási Osztály,
cb) Vízminőségi és Víziközmű Osztály;
d) Vízjelző és Vízrajzi Főosztály
da) Országos Vízjelző Szolgálat,
db) Vízrajzi Monitoring Osztály.
(3) A gazdasági főigazgató-helyettes alárendeltségébe tartozik:
a) Közgazdasági Főosztály
aa) Költségvetési Osztály,
ab) Számviteli Osztály;
b) Vagyongazdálkodási és Üzemeltetési Főosztály
ba) Vagyongazdálkodási Osztály,
bb) Üzemeltetési Osztály;
c) Informatikai Főosztály
ca) Informatikai Üzemeltetési Osztály,
cb) Fejlesztési Osztály,
cc) Adattári Osztály.
(4) A Főigazgatóság szervezeti egységeinek feladatait a Főigazgatóság ügyrendje tartalmazza.
9. § A Beruházási Iroda és a Közbeszerzési és Beszerzési Önálló Osztály létszáma a mindenkori folyamatban lévő projektek mennyiségéhez, a feladatok magas színvonalú ellátásához és a projektekben rendelkezésre álló forrásokhoz igazodik.
5. A Főigazgatóság részletes feladatai
10. § (1) A Főigazgatóság ellátja a belügyminiszter feladat- és hatáskörébe tartozó
a) a vizek kártételei elleni védelemmel kapcsolatos,
b) vízrajzi tevékenységgel kapcsolatos,
c) egyes európai uniós források felhasználásával megvalósuló központi, illetve pályázati, valamint kiemelt kormányzati fejlesztések megvalósításával kapcsolatos,
d) központi vízügyi nyilvántartások és informatikai rendszerek üzemeltetésével kapcsolatos,
e) vízügyi szakképzéssel kapcsolatos,
f) vizekkel és vízilétesítményekkel összefüggő vízgazdálkodási és vízvédelmi igazgatási tevékenységekkel kapcsolatos,
g) az állami tulajdonban lévő vízilétesítmények vagyonkezelésével, üzemeltetésével és fenntartásával járó, valamint
h) egyéb, a belügyminiszter által feladatkörébe utalt
feladatokat.
(2) A Főigazgatóság a belügyminiszter feladat- és hatáskörébe tartozó egyéb feladatok körében
a) részt vesz a belügyminiszter feladatkörét érintő, vízgazdálkodással és vízvédelemmel összefüggő jogszabályok szakmai tervezetének előkészítésében,
b) részt vesz a belügyminiszter döntéseit megalapozó koncepció, stratégia, tanulmány és terv készítésében,
c) előkészíti a belügyminiszter felelősségi körébe tartozó, a tevékenységi körét érintő vízügyi tárgyú koncessziós szerződéseket,
d) végzi a vízügyi kormányzati beruházások és beruházási célprogramok végrehajtásából adódó, a miniszter által meghatározott feladatokat,
e) ellátja a vízügyi szabványosítás nyilvántartási és fejlesztési tevékenységét,
f) a jóváhagyott vagyonkezelési stratégia alapján irányítja a vagyonkezelési tevékenységet,
g) ellátja a vízügyi építményfajtáknál kizárólagosan használt építési termékek megfelelőségét vizsgáló, ellenőrző és tanúsító szervezetek kijelölésével kapcsolatos jogszabályban előírt feladatokat,
h) a vízügyi igazgatóságok működését meghatározó közgazdasági feltételrendszer összehangolására és jobbítására irányuló javaslatokat tesz, a gazdaságirányítási tevékenység területén döntés-előkészítő munkát végez,
i) a vízügyi ágazat szakember biztosításának érdekében együttműködik különböző szintű oktatási intézményekkel, részt vesz a szakmai, oktatási, képzési tervek kialakításában, támogatja az oktatási intézmények képzési tevékenységét,
j) közreműködik a Nemzeti Vízstratégiában meghatározott feladatok végrehajtásában, illetve együttműködik a végrehajtásban érintett társszervezetekkel,
k) közreműködik a nyilvánosság rendszeres tájékoztatásában,
l) közreműködik a két- és többoldalú nemzetközi együttműködésekből adódó és az egyéb nemzetközi, vizekkel kapcsolatos feladatok ellátásában.
11. § (1) A Főigazgatóság eljár a Tisza-völgy árvízi biztonságának növelését, valamint az érintett térség terület- és vidékfejlesztését szolgáló program (a Vásárhelyi-terv továbbfejlesztése) közérdekűségéről és megvalósításáról szóló 2004. évi LXVII. törvény 4. §-ában foglalt - Kormány által kijelölt - vízügyi igazgatási szervként.
(2) A Főigazgatóság általános központi tevékenysége körében
a) együttműködik a vízügyi igazgatóságokkal - a nemzeti vagyonról szóló törvény és a vagyonkezelési szerződés alapján végzett, az állam kizárólagos tulajdonában lévő vizek és vízilétesítmények vonatkozásában fennálló - vagyonkezelési feladatok ellátásában,
b) gondoskodik az állami vagyonra vonatkozó nyilvántartási, adatszolgáltatási és elszámolási kötelezettségek teljesítéséről.
12. § (1) A Főigazgatóság vízrajzzal kapcsolatos feladata a vízügyi igazgatóságok vízrajzi tevékenységének összehangolása, irányítása és fejlesztése, a vízrajzi tevékenység működési feltételeinek biztosítása.
(2) A Főigazgatóság az (1) bekezdésben meghatározott feladatkörében
a) felelős a vízrajzzal kapcsolatos módszertani fejlesztéseket megalapozó kutatási és műszaki fejlesztési programok kidolgozásáért, összeállítja a középtávú és távlati fejlesztési terveket, részt vesz a normatív szabályozás előkészítésében,
b) ellenőrzi és engedélyezi, esetenként előkészíti a vízügyi igazgatóságok intézményi (működési és beruházási) forrásain felüli vízrajzi fejlesztési és beruházási terveit, engedélyezi a vízügyi igazgatóságok vízrajzi törzshálózattal kapcsolatos változtatásait,
c) felügyeli a vízügyi igazgatóságok vízrajzi tevékenységét, országos szinten összehangolja a vízrajzi adatforgalmat,
d) tájékoztatást ad a vízrajzi tevékenységről és az aktuális hidrológiai helyzetről,
e) vízrajzi szakmai követelményeket határoz meg a vízgazdálkodási információs rendszer fejlesztésére és működtetésére vonatkozóan.
(3) A Főigazgatóság a vízrajzi tevékenység egységes ellátása érdekében gondoskodik
a) a vízügyi igazgatóságok vízrajzi tevékenységének országos egységességét biztosító szakfelügyeletéről,
b) a központi vízrajzi műszerszolgálat szervezéséről és ellátásáról,
c) a meghatározott vízrajzi állomásokon mért adatok összehangolásáról,
d) az adatforgalmi és adatfeldolgozási szabályok betartatásáról,
e) a vízjelzéssel kapcsolatos feladatok ellátásáról az Országos Vízjelző Szolgálaton keresztül, beleértve az országos hidrológiai előrejelző rendszer működtetését, karbantartását, fejlesztését,
f) a védekezési, vízkárelhárítási munkákhoz szükséges adatszolgáltatásról, adatgyűjtésről, illetve ezek elrendelésének előkészítéséről, a vonatkozó szabályzatok elkészítéséről,
g) a hidrológiai állapot országos értékeléséről,
h) a nemzetközi vízügyi együttműködés során a magyar álláspont vízrajzi szempontból történő megalapozásáról,
i) a Vízrajzi Évkönyv, valamint egyéb vízrajzi kiadványok szerkesztéséről és közreadásáról,
j) a hazai vízügyi feladatokban érintett társintézményekkel a kétoldalú adatszolgáltatásról,
k) a vízkészlet-gazdálkodási tevékenységhez szükséges adatszolgáltatásról, adatgyűjtésről.
(4) A Főigazgatóság a vízrajzi tevékenység fejlesztése érdekében gondoskodik
a) a vízrajzi tevékenységgel kapcsolatos igények feltárásáról és a módszerek fejlesztéséről,
b) a vízrajzi tevékenységgel kapcsolatos módszertani fejlesztések, műszaki szabályozások megalapozásáról,
c) a vízrajzi tevékenység során alkalmazásra kerülő módszerekre, műszerekre, eszközökre, adatgyűjtő és továbbító rendszerekre, építményekre vonatkozó javaslatok kidolgozásáról és bevezetéséről,
d) a vízügyi igazgatási szervezet és az országos működési körű belföldi, valamint a külföldi, illetve nemzetközi szervezetek közötti rendszeres adat- és információcserére vonatkozó megállapodások szakmai előkészítéséről,
e) a vízrajzi tevékenység középtávú és távlati működési, fejlesztési és beruházási tervjavaslatainak összeállításáról, különösen az észlelőhálózatok, az adattárak és adatbázisok fejlesztése vonatkozásában,
f) a hidrológiai értékelések fejlesztésének megalapozásáról.
13. § A Főigazgatóság az Országos Vízjelző Szolgálat tevékenységén keresztül
a) naponta fogadja, ellenőrzi, tárolja, valamint a két- és többoldalú megállapodásokban foglalt rend szerint továbbítja a Duna-medence meteorológiai és hidrológiai mérőállomásának adatait,
b) az év minden napján - továbbá árvíz alatt vagy egyéb indokolt esetben naponta többször - előrejelzést készít a Duna, a Dráva és a Tisza vízrendszerének fontosabb állomásain a következő időszakban várható vízállásokra vonatkozóan,
c) a téli időszakban előrejelzi a Dunán és a Tiszán várható jégviszonyokat, folyamatosan nyomon követi a főbb vízgyűjtőkön felhalmozódó hóban tárolt vízkészlet alakulását,
d) naponta közreadja a Napi Vízjárási Térképet és a hajózás számára létfontosságú Gázlójelentést, minden év március 1-jéig kiadja a Tavaszi Lefolyási Tájékoztatót,
e) működteti, karbantartja és folyamatosan továbbfejleszti a vízügyi felhasználók számára létrehozott hir.hydroinfo.hu és a nyilvánosság által is elérhető www.hydroinfo.hu weboldalakat.
14. § A Főigazgatóság a központi víz- és környezeti kárelhárítási feladatok körében
a) meghatározza az árvízvédelmi és vízrendezési koncepciót, valamint stratégiát, kidolgozza az országos és térségi vízkárelhárítási, vízrendezési programokat és fejlesztési terveket, intézkedik ezek végrehajtásáról és értékeléséről,
b) irányítja az igazgatóságok vagyonkezelésében lévő felszíni vizek, vízfolyások és csatornák, vízgazdálkodási rendszerek és védművek fenntartását, üzemeltetését, rekonstrukcióját és fejlesztését,
c) végzi a vizek kártételei elleni védekezés országos irányítását,
d) biztosítja a Főigazgatóság székhelyén az Országos Műszaki Irányító Törzs, valamint Központi Ügyelet működését,
e) végzi a vizeink állapotértékelését, a folyó és vízi út kataszterek kidolgozását, a folyók hosszú távú hasznosíthatósága feltételeinek felmérését, irányítja és felügyeli a hajóútkitűzési, a víziútfenntartási tevékenységeket,
f) felügyeli a természetes nagy tavakon, többcélú tározókon a vízügyi intézkedési tervek végrehajtását, a part-, meder- és vízszintszabályozási feladatokat, a partvonal-szabályozási teendőket,
g) felügyeli a védekezés humán erőforrásainak rendelkezésre állását, a védekező személyzet kiképzését,
h) ellátja a környezetvédelmi-vízminőségi kárelhárítás végrehajtásához szükséges, vízügyi igazgatóságokra háruló szakmai feladatok felügyeletét, ellenőrzését és koordinációját,
i) irányítja a vizek kártételei elleni védelemmel kapcsolatos vízkárelhárítás országos védekezési feladatainak megszervezését, operatív műveleti irányítását, végzi az árvíz- és belvízvédekezés, a vízminőségi kárelhárítás, a nukleáris balesetből eredő vízgazdálkodási kár vagy veszély esetén szükséges tevékenység országos irányítását, az ezzel járó központi szakfeladatok ellátását, a rendkívüli készültség beálltáig és rendkívüli készültségben az árvíz- és belvízvédekezés országos irányítását,
j) koordinálja és ellenőrzi a vizek kártételei elleni védelemmel kapcsolatos vízkárelhárítási védekezési eszközök, gépek, berendezések és felszerelések, a jégtörő hajópark és vízügyi távközlés működtetését és felhasználását, a fejlesztési javaslatok kidolgozását, jóváhagyott fejlesztések végrehajtását, a technológiák folyamatos korszerűsítését,
k) irányítja az árvízvédelmi feladatok, síkvidéki, a hegy- és dombvidéki, aszálykár-elhárítással kapcsolatos feladatok, a belterületi vízrendezési feladatok, valamint az árvíz- és belvízvédekezés és a helyi vízkárelhárítás szakmai feladatait,
l) irányítja az állami tulajdonú főművek fenntartásának, üzemeltetésének és fejlesztésének feladatait,
m) közreműködik az önkormányzati környezeti és vízkárelhárítási szakmai feladatok irányításában,
n) ellátja az aszálykár-elhárítással kapcsolatos koordinációs feladatokat, irányítja a károsan vízhiányos állapotok elleni védekezést, és koordinálja a vízhiány védelmi és vízhiánykezelési tervek készítését,
o) végzi a védőművek építésében, fejlesztésében előálló feladatok irányítását, összehangolását,
p) ellátja a vizek kártételei elleni védelemmel kapcsolatos országos tájékoztatást,
q) végrehajtja, illetve irányítja az árvízi kockázatok értékeléséről és kezeléséről szóló 2007/60/EK irányelvben megfogalmazott feladatokat,
r) országosan irányítja a nagyvízi meder, a parti sáv, a vízjárta és a fakadó vizek által veszélyeztetett területek használatáról, hasznosításáról, valamint a folyók esetében a nagyvízi mederkezelési terv készítésének rendjére és tartalmára vonatkozó szabályokról szóló 83/2014. (III. 14.) Korm. rendeletben meghatározott feladatok végrehajtását, illetve elősegíti a nagyvízi mederkezelési tervdokumentációkban megfogalmazott intézkedések megvalósulását.
15. § A Főigazgatóság a vízrendezéshez és vízhasznosításhoz kapcsolódó feladatok körében
a) irányítja, koordinálja és ellenőrzi a vízügyi igazgatóság fenntartásában és üzemeltetésében lévő vízfolyásokon és csatornákon a mezőgazdasági célú vízszolgáltatást,
b) irányítja a területi vízügyi igazgatóságok vagyonkezelésében lévő mezőgazdasági vízszolgáltató művek, szivattyútelepek, műtárgyak, öntöző és kettősműködésű csatornák, kisvízfolyások fenntartását, üzemeltetését, rekonstrukcióját és fejlesztését,
c) az öntözési tevékenység irányítása keretében koordinálja az országos jelentőségű vízkészletek öntözési célú felhasználását a vízgazdálkodási rendszerek irányításán keresztül,
d) ellátja a mezőgazdasági vízszolgáltató rendszerek biztonságos üzemeltetését biztosító szakmai felügyeletet,
e) koordinálja a vizek területi hasznosításának megőrzését szolgáló térségi vízpótlás és vízvisszatartás, belvízrendezés végrehajtását,
f) koordinálja, ellenőrzi, üzemelteti és fejleszti a hatáskörébe tartozó öntözővíz szolgáltatással kapcsolatos díjszámítás rendszerét,
g) irányítja a vízvisszatartási célú tározók üzemeltetését, fenntartását és fejlesztését.
16. § (1) A Főigazgatóság a vízgyűjtő-gazdálkodási és az ahhoz kapcsolódó vízkészlet-gazdálkodási és vízvédelmi feladatok körében
a) irányítja és koordinálja a vízpolitika terén a közösségi fellépés kereteinek meghatározásáról szóló, 2000. október 23-i 2000/60/EK európai parlamenti és a tanács irányelv (a továbbiakban: Víz Keretirányelv) szerinti hazai és nemzetközi vízgyűjtőtervezési feladatok ellátását, koordinálja a vízügyi igazgatóságok és a kormányhivatalok, valamint irányítja a vízügyi igazgatóságok ez irányú területi feladatait,
b) összeállítja az országos vízgyűjtő-gazdálkodási tervet, és koordinálja a részvízgyűjtő, illetve alegységi szintű tervek elkészítését,
c) közreműködik a felszíni vizek minősége védelmének szabályairól szóló kormányrendeletben és a felszín alatti vizek védelméről szóló kormányrendeletben meghatározott, vízvédelmi vonatkozású feladatokban,
d) közreműködik a vízkészlet-gazdálkodási, integrált vízgazdálkodási és vízvédelmi jogszabályokhoz kapcsolódó előzetes és utólagos hatásvizsgálatok, valamint háttéranyagok elkészítésében,
e) a kormányhivatal regionális környezetvédelmi laboratóriumaival és a katasztrófavédelmi igazgatóságokkal együttműködve ellátja az Országos Környezetvédelmi Információs Rendszer (OKIR) működtetéséhez kapcsolódóan a vízvédelmi alrendszerek szakmai rendszergazda feladatkörét,
f) végzi a víz mint környezeti elem állapotának és használatának figyelemmel kísérése céljából működtetett monitoring rendszerek szakmai támogatását, a környezetvédelmi laboratóriumok tevékenységének szakmai koordinációját,
g) közreműködik a két- és többoldalú nemzetközi együttműködésekből adódó, valamint az európai uniós tagországi feladatok ellátásában, különösen a Víz Keretirányelv követelményeivel kapcsolatos szakértői feladatok ellátásában, részt vesz a módszertani fejlesztésekben,
h) koordinálja a vízügyi igazgatóságok a vizekkel és a vízilétesítményekkel összefüggő állami feladatok körébe tartozó vízügyi igazgatási tevékenységét, beleértve a vízgazdálkodási és a vízvédelmi igazgatási feladatokat,
i) a vízügyi igazgatóságokkal együttműködésben a felszíni és a felszín alatti vízkészletekkel történő gazdálkodás keretén belül ellátja a vízkészletek állapotának nyomon követését, mennyiségének és minőségi paramétereinek nyilvántartásba vételét és folyamatos figyelemmel kísérését, a vízkészletek felhasználhatóságának értékelését, továbbá feltérképezi a víz mint környezeti elem terhelésének, igénybevételének, szennyezésének helyzetét, közreműködik a vízi környezet kölcsönhatásainak vizsgálatában és a vizek állapotának elemzésében,
j) irányítja a több vízügyi igazgatóság illetékességi területét érintő víztestekkel kapcsolatos feladatok ellátását.
(2) A Főigazgatóság a felszíni és felszín alatti vízkészletekkel történő gazdálkodás tekintetében irányítja a vízügyi igazgatóságok által ellátott vízkészlet-gazdálkodási tevékenységet, gondoskodik
a) a vízkészletek mennyiségi és minőségi számbavételéről, az országos adatgyűjtés végrehajtásáról, a nagyobb térségek, víztestek vízkészleteinek rendszeres állapotértékeléséről és a napi, a kezelői feladatok ellátásához szükséges operatív vízkészlet-gazdálkodási feladatok megoldásáról,
b) az ellenőrzött és káros hatás nélküli vízvagyonnal való gazdálkodásról,
c) a vízhasználatok kielégítési összhangjáról, a vízvagyonnal való hatékony gazdálkodásról, valamint közreműködik az ösztönző vízárpolitika megvalósításában.
(3) A Főigazgatóság előkészíti a nemzeti és nemzetközi adatszolgáltatási feladatok végrehajtásához szükséges dokumentumokat, elektronikus jelentéseket, illetve szükség szerint adatot szolgáltat, közreműködik a jogszabály által elrendelt vizsgálat lefolytatásában és jelentés elkészítésében.
(4) A Főigazgatóság együttműködik a BM Országos Katasztrófavédelmi Főigazgatósággal a vízgyűjtő-gazdálkodási és az ahhoz kapcsolódó vízkészlet-gazdálkodási és vízvédelmi igazgatási feladatok hatékony ellátása érdekében.
17. § A Főigazgatóság a víziközmű feladatok körében
a) részt vesz a nemzetközi és magyarországi alapokból támogatott projektek végrehajtásában,
b) közreműködik rendkívüli helyzetekben - beleértve a nukleáris veszélyhelyzetet is - a víziközmű-szolgáltatás, illetve a vízellátás biztonságával kapcsolatos feladatok országos szervezésében és az ezirányú tevékenység operatív irányításában,
c) ellátja a sérülékeny üzemelő vízbázisok biztonságba helyezési munkálatainak előkészítését és végrehajtását, a biztonságban tartás és a működtetés feladatait,
d) közreműködik az ivóvízminőség javítását szolgáló és a települési szennyvizek elvezetésével, tisztításával és ártalommentes elhelyezésével kapcsolatos nemzeti és regionális programok előkészítésében és megvalósításában, valamint a hozzájuk kapcsolódó adatgyűjtésben,
e) előkészíti a települési szennyvíz kezeléséről szóló, 1991. május 21-i 91/271/EGK tanácsi irányelv által meghatározott jelentést,
f) előkészíti a Nemzeti Települési Szennyvízelvezetési és -tisztítási Megvalósítási Program kétévenkénti felülvizsgálatát tartalmazó kormányrendeletet megalapozó szakmai anyagot, valamint elkészíti évente a Településsoros Jegyzéket és a Tájékoztató Jegyzéket,
g) ellátja a Települési Szennyvíz Információs Rendszer szakmai feladatait, elvégzi a szakmai honlap karbantartását, fejlesztését, valamint intézkedik a rendszer szükséges fejlesztéseinek végrehajtásáról,
h) gondoskodik a víziközmű online adatfeldolgozó és információs rendszer üzemeltetéséről, és intézkedik a szükséges fejlesztések végrehajtásáról.
18. § (1) A Főigazgatóság az európai uniós, illetve kiemelt programok végrehajtása körében
a) ellátja a Vásárhelyi Terv Továbbfejlesztése megvalósításával kapcsolatos beruházói és koordinációs feladatokat,
b) összefogja, irányítja, felügyeli a feladatkörében megvalósuló beruházási programokat,
c) ellátja a vízgazdálkodási beruházások feladatainak előkészítését,
d) kedvezményezettként lebonyolítja, megvalósítja a feladatkörébe tartozó európai uniós források felhasználására vonatkozó operatív programok központi programjaként meghatározott nagy- és kiemelt projektjeit, beruházásait, a megvalósításhoz szükséges beruházás-előkészítő és tervezési feladatokkal együtt,
e) szakértő szervezetként részt vesz a nem általa bonyolított pályázati programok megvalósításának szakmai ellenőrzésében, központi programokhoz való illeszkedésének vizsgálatában, szakmailag véleményezi a megvalósult pályázatok kitűzött céljainak való megfelelőségét,
f) ellátja a jelentős hazai és európai uniós támogatással megvalósuló vízügyi beruházásokkal kapcsolatos építtetői, beruházás lebonyolítói és koordinációs feladatokat,
g) beruházóként megvalósítja a kormányzat, illetve a Belügyminisztérium által feladatként részére előírt vízügyi fejlesztéseket, létrehozza és működteti a beruházások előkészítéséhez és megvalósításához szükséges projektvégrehajtási egységet.
(2) A Főigazgatóság a projektek útján megvalósított beruházási tevékenység területén
a) ellátja a Főigazgatóság beruházói feladatkörébe utalt kormányzati beruházások tekintetében a beruházói feladatokat,
b) végzi a projekt-beruházásokkal kapcsolatos - jogszabályokban előírt - adatszolgáltatási feladatokat,
c) közreműködik a projekt-beruházásokkal kapcsolatos észrevételek felülvizsgálatában és a szükséges intézkedések megtételében,
d) gondoskodik a vízgazdálkodási kormányzati beruházások éves költségvetési tervezéséről, a tervjavaslat összeállításáról,
e) közreműködik a vízgazdálkodási kormányzati beruházási célprogramok kidolgozásában,
f) irányítja a vízügyi kormányzati beruházási célprogramok végrehajtását, a beruházások folyamatos ellenőrzését, koordinálja az utófelülvizsgálatok elvégzését,
g) irányítja és végzi a projekt-beruházások lezárását, az elkészült létesítmények vagyonkezelésbe adását,
h) ellátja szakterületét érintően az egyes európai uniós és hazai nagyberuházásokkal kapcsolatos építtetői, beruházás lebonyolítói és koordinációs feladatokat,
i) gondoskodik a Vásárhelyi Terv Továbbfejlesztésének megvalósításáról, végrehajtja az európai uniós források felhasználásának feltételeit rögzítő operatív programok szerinti vízgazdálkodási fejlesztéseket,
j) ellátja az európai uniós források felhasználására vonatkozó operatív programok központi és pályázati programjainak szakmai előkészítését és megvalósítását,
k) végrehajtja a projekt kedvezményezettként ellátandó feladatait (nagyprojektek, kiemelt projektek, európai uniós források felhasználásra vonatkozó operatív programok stb.),
l) felügyeli, illetve irányítja a vízügyi igazgatóságok valamennyi európai uniós és hazai támogatású projektjének megvalósulását.
19. § A Főigazgatóság a közgazdasági tevékenység területén
a) a központi és a fejezeti irányelvek alapján kialakítja és szakmailag irányítja a vízügyi igazgatóságok címhez tartozó költségvetési szervek tervezési, költségvetési gazdálkodási rendszerét, összeállítja és felosztja az éves költségvetést, megállapítja az elemi költségvetés sarokszámait,
b) ellátja a központosított illetményszámfejtés keretében a rendszeres és nem rendszeres juttatásokhoz kapcsolódó számfejtési feladatokat, teljesíti a személyi juttatásokkal kapcsolatos adatszolgáltatásokat,
c) végzi a személyi juttatások és a szociális hozzájárulási adó előirányzataival történő gazdálkodásból származó feladatokat, javaslatot tesz a naptári évben szükséges címen belüli, nem bázisképző módon történő átcsoportosításokra,
d) koordinálja az éves személyi jövedelemadó-bevallással kapcsolatos feladatok ellátását, folyamatosan kapcsolatot tart a Magyar Államkincstár illetékes számfejtési irodájával,
e) lefolytatja a Magyar Államkincstárral történő előirányzati és teljesítési egyeztetéseket,
f) ellátja a pénzügyi feladatait, gondoskodik a kifizetések előírásszerű és határidőben történő lebonyolításáról, működteti a forintpénztárt,
g) gondoskodik az általános forgalmi adóval, gépjárműadóval és rehabilitációs hozzájárulásával kapcsolatos adózási feladatainak ellátásáról,
h) ellátja az irányító szervtől érkező címszintű adatszolgáltatási feladatokat,
i) szervezi és végzi a számviteli tevékenységet, irányítja és koordinálja a vízügyi igazgatóságok számviteli folyamatait,
j) nyilvántartja és dokumentálja a kötelezettségvállalásokat, a fejezet által meghatározott rend szerint adatot szolgáltat,
k) elkészíti és előterjeszti az intézményi hatáskörű előirányzat-módosításokat,
l) cím szerint összesen elemzi az éves költségvetés alakulását, végrehajtását,
m) végzi a gazdasági események könyvelését, számviteli adatokon alapuló elemzéseket készít a szakmai döntések gazdasági megalapozottságához,
n) analitikus nyilvántartást vezet a befektetett eszközökről és készletekről, gondoskodik a címen belüli térítésmentes eszköz- és bevételi elhatárolás átadásokról,
o) előkészíti és felügyeli a leltározási tevékenységet, részt vesz a selejtezési folyamatok végrehajtásában,
p) elkészíti az időközi és éves költségvetési jelentéseket és beszámolókat, adatot szolgáltat a fejezeti zárszámadáshoz. Mint középirányító szerv ellenőrzi és jóváhagyja a vízügyi igazgatóságok költségvetési jelentéseit és beszámolóit, címszintű beszámolót készít, és azt megküldi a fejezet részére.
20. § A Főigazgatóság vagyongazdálkodási és üzemeltetési tevékenységén keresztül
a) elvégzi az ingó és ingatlan vagyonnal kapcsolatos vagyongazdálkodási- és nyilvántartási feladatokat, valamint irányítja és felügyeli a vízügyi igazgatóságok ingó- és ingatlanvagyonnal kapcsolatos vagyongazdálkodási és nyilvántartási feladatait,
b) ellátja a szükséges ágazati tárgyi eszközökkel kapcsolatos - projekttevékenységtől elkülönítetten történő - központosított beszerzési eljárások előkészítését, lefolytatását, és a felmerült igénylések alapján gondoskodik a munkavégzéshez szükséges anyagok és berendezések elosztásáról,
c) a Közgazdasági Főosztály javaslata alapján jóváhagyja az igazgatósági hatáskörben végrehajtható tárgyi eszköz beszerzéseket,
d) a főigazgatósági és a vízügyi igazgatósági igények alapján elkészíti a költségvetési törvényben biztosított felhalmozási kiadások éves beszerzési tervét,
e) szakmai iránymutatást nyújt a Főigazgatóság és a vízügyi igazgatóságok éves építés beruházási és felújítási feladatainak ellátásához, továbbá ellátja a felmerülő adminisztratív feladatokat, és irányító tevékenységet végez a vízügyi igazgatóságok vonatkozásában,
f) ellátja az általa kezelt ingó- és ingatlanvagyon üzemeltetési, fenntartási és működtetési feladatait (áram- és vízellátás, hűtés-fűtés, hulladékszállítás, karbantartás biztosítása),
g) elvégzi a felmerülő vagyonvédelmi feladatokat (pl. biztonsági rendszer üzemeltetése),
h) biztosítja a Főigazgatóság székhelyén szervezett rendezvények technikai feltételeit,
i) ellátja az anyagmozgatással és nagyobb méretű küldemények kézbesítésével kapcsolatos feladatokat,
j) irányítja és ellenőrzi a Főigazgatóság és a vízügyi igazgatóságok energetikai tevékenységét,
k) elvégzi a Főigazgatóság és a vízügyi igazgatóságok gépjármű-üzemeltetési és fenntartási tevékenységének felügyeletével, szabályozásával, irányításával, valamint a Főigazgatóság használatában lévő gépjárművek közlekedésben való részvételi feltételeinek meglétével, a gépjárművek karbantartásával és javításával, valamint a gépjárművezetéssel kapcsolatos feladatokat,
l) biztosítja a vízügyi szervezet érintett foglalkoztatottjainak ruházati ellátását és az ehhez kapcsolódó feladatokat,
m) ellátja a tűz- és munkavédelemmel kapcsolatos feladatokat.
21. § A Főigazgatóság az országos vízügyi informatikai szolgálattal kapcsolatos feladatok körében
a) irányítja és gondoskodik az országos vízügyi informatikai és hírközlési rendszerek folyamatos és biztonságos üzemeltetéséről, biztosítja e rendszerek szolgáltatásainak elérhetőségét az ágazat szereplői számára,
b) szervezi, összehangolja és végrehajtja a Főigazgatóság és a vízügyi igazgatóságok informatikai és távközlési tevékenységének műszaki feladatait,
c) ellátja a vízügyi ágazat központi szervereinek, illetve hálózatának fenntartásával, üzemeltetésével kapcsolatos feladatokat,
d) ellátja az informatikai infrastruktúra, alkalmazásrendszerek üzemeltetését, fejlesztését, az informatikai rendszerek bővítésével, új rendszerek bevezetésével kapcsolatos integrációt, a működő rendszerek üzemeltetésével és fenntartásával kapcsolatos szakanyagellátást,
e) biztosítja a vízügyi szakrendszerek, valamint a szerverfarmon üzemelő informatikai rendszerek és vízügyi honlapok működését,
f) biztosítja és ellátja a Vízügyi Adattárt alkotó SQL szerver alapú alapadatbázisok, az ArcGIS alapú geoadatbázisok és a Lotus Domino alapú dokumentum adatbázisok együttes rendszerének fenntartását, illetve a tevékenységek országos irányítását,
g) EDR (Egységes Digitális Rádiórendszer) VPN (Virtual Private Network) gazdaszervezetként ellátja a kormányzati célú hálózatokról szóló 346/2010. (XII. 28.) Korm. rendelet szerinti feladatokat, valamint az EDR vízügyi VPN menedzselési és koordinációs feladatait,
h) biztosítja a szervezet szakterületei informatikai igényeinek érvényesülését,
i) ellátja a Központi Vízrajzi Adattár felügyeletét,
j) ellátja a vízügyi adatok adatbázisainak felügyeletét, és a kapcsolódó adatszolgáltatási feladatokat,
k) biztosítja a vízügyi ágazatot kiszolgáló adatbázisok karbantartását és aktualizálását,
l) javaslatot dolgoz ki a szakterület szakmai koncepciójára, fejlesztési stratégiájára, különböző időtávú tervekre, fejlesztésekre, a feladatok végrehajtásának módszereire és eszközrendszerére, gondoskodik ezek aktualizálásáról,
m) közreműködik a minisztériumi döntéseket megalapozó informatikai koncepciók, tanulmányok előkészítésében, kidolgozásában,
n) irányítja és megvalósítja a rendszerek fejlesztésével, valamint a beruházási célprogramok végrehajtásával kapcsolatos feladatokat.
6. A Főigazgatóság vezetőire és foglalkoztatottjaira vonatkozó szabályok
22. § A Főigazgatóság szervezeti felépítését, valamint az irányítás, az ellenőrzés és a vezetés kapcsolatrendszerét a 2. függelék szerinti belső szervezeti tagozódás ábra tartalmazza.
23. § (1) A Főigazgatóság vezetői:
a) a főigazgató,
b) a műszaki főigazgató-helyettes,
c) a gazdasági főigazgató-helyettes,
d) a főosztályvezető,
e) a hivatalvezető,
f) a főosztályvezető-helyettes,
g) a hivatalvezető-helyettes,
h) az osztályvezető,
i) az irodavezető,
j) a múzeumvezető,
k) a levéltárvezető.
(2) A Főigazgatóság foglalkoztatottjai:
a) referens (közalkalmazotti jogviszonyban),
b) ügyintéző (közalkalmazotti jogviszonyban),
c) munkavállaló (munkaviszonyban),
d) közfoglalkoztatott (közfoglalkoztatási jogviszonyban).
7. A főigazgató
24. § (1) A főigazgató a Főigazgatóság egyszemélyi felelős vezetője. A főigazgatót a belügyminiszter nevezi ki, menti fel és gyakorolja felette a munkáltatói jogokat.
(2) A főigazgató a jogszabályoknak és a szakmai követelményeknek megfelelően - a belügyminisztertől kapott utasítás és iránymutatás alapján - vezeti a Főigazgatóság szervezetét és tevékenységét, továbbá felelős a Főigazgatóság feladatainak ellátásáért.
(3) A főigazgató feladat- és hatáskörében - a jogszabályi előírásoknak és az SZMSZ rendelkezéseinek megfelelően - a Főigazgatóság saját szervezetére, valamint a szakmai irányítása alatt álló vízügyi igazgatóságokra normatív tartalmú belső szabályozásokat adhat ki.
(4) A főigazgató rendkívüli és indokolt esetben a Főigazgatóság feladat- és hatáskörébe tartozó bármely intézkedést, döntést magához vonhat, illetőleg meghatározott ügy intézésére bármely szervezeti egységvezetőt, referenst vagy ügyintézőt - az ügyrendben meghatározott feladatkörétől eltérően is - kijelölhet, és a hatályos jogszabályok keretei között az ügy intézésének módjára is utasítást adhat. Erről az ügyrend szerinti illetékes vezetőt egyidejűleg tájékoztatni kell.
(5) A főigazgató a feladatait saját hatáskörben vagy az ügyrend szerint a főigazgató-helyettesre, a szervezeti egység vezetőjére átruházott hatáskörben látja el.
(6) A főigazgató személyesen jár el
a) mindazokban az ügyekben, amelyekben jogszabály az intézkedés vagy döntés jogát személyes hatáskörébe utalja, és a hatáskör átruházására nem biztosít lehetőséget,
b) ha az irányítási jogkörben kiadott miniszteri utasítás vagy egyéb felső vezetői döntés így rendelkezik,
c) ha az intézkedés vagy döntés jogát a maga részére fenntartja.
(7) A főigazgató irányítási jogkörében eljárva
a) felelős a jogszabályban előírt feladatok és az alapító okiratban megjelölt tevékenységek megfelelő ellátásáért,
b) felelős a központi költségvetési törvényben meghatározott keretek között a végrehajtáshoz szükséges személyi és tárgyi feltételek biztosításáért, valamint meghatározza a jogszabályokból adódó feladatokat, a Főigazgatóság munkavégzésének főbb szabályait, felügyeli azok végrehajtását,
c) az irányítást gyakorló szerv útján javaslatot tesz a Főigazgatóság feladatkörét érintő jogszabály megalkotására és módosítására, felkérésre véleményezi a rendelkezésére bocsátott jogszabályok és közjogi szervezetszabályozó eszközök tervezetét,
d) irányítja a vízügyi igazgatóságok munkáját, biztosítja összehangolt működésüket, javaslatot tesz a belügyminiszter részére a szervezeti felépítésükre, jóváhagyásra felterjeszti a közfoglalkoztatási és vízügyi helyettes államtitkár részére a szervezeti és működési szabályzatukat, továbbá ügyrendjüket,
e) javaslatot tesz a gazdasági főigazgató-helyettes, az igazgatók és a gazdasági igazgatóhelyettesek kinevezésére, felmentésére, fegyelmi felelősségre vonására, felettük a további munkáltatói jogkört gyakorolja,
f) a munkáltatói jogkör gyakorlójaként az e) pontban meghatározott kivétellel kinevezi és felmenti a Főigazgatóság foglalkoztatottjait, dönt a fegyelmi felelősségre vonásukról; dönt a jogviszony módosításáról, a vezetői megbízásról, az illetményről és a kártérítési felelősségre vonásról; egyéb munkáltatói jogköreit átruházza a Főigazgatóság szervezeti egységvezetőinek (főigazgató-helyettes, főosztályvezető, hivatalvezető, önálló osztály vezetője), akik e jogaikat az ügyrendben foglaltak szerinti körben és tartalommal gyakorolják,
g) gyakorolja a vagyonnyilatkozat-tételi eljárással kapcsolatos jogköröket,
h) biztosítja a Főigazgatóságon az esélyegyenlőség és a fenntarthatóság megvalósulását, ágazati kollektív szerződést köt a közalkalmazotti érdekképviseletekkel,
i) a belső kontrollrendszer keretében működteti a belső ellenőrzést,
j) a belső ellenőrzés keretében gondoskodik arról, hogy a működés és a gazdálkodás során az alaptevékenységek szabályszerűen, gazdaságosan, hatékonyan és eredményesen kerüljenek végrehajtásra, az elszámolási kötelezettségek teljesítése maradéktalanul megtörténjen, valamint az erőforrások megvédésre kerüljenek a veszteségektől, károktól és a nem rendeltetésszerű használattól,
k) gondoskodik a belső ellenőrzéssel kapcsolatos adatszolgáltatási és tájékoztatási kötelezettség teljesítéséről az irányító szerv felé,
l) kialakítja a közérdekű adatok megismerésére vonatkozó adatigény megválaszolásának, valamint a kötelező és külön jogszabályok alapján előírt közzétételi kötelezettségek rendjét, kijelöli az adatfelelősöket,
m) beszámol az éves költségvetési beszámoló keretében a FEUVE-rendszer, valamint a belső ellenőrzés működtetéséről.
(8) A főigazgató jogszabályban meghatározottak szerint felel a Főigazgatóság törvényes és hatékony gazdálkodásáért, pénzügyi tevékenységéért, amelynek keretében:
a) felelős a Főigazgatóság vagyonkezelésébe, használatába adott vagyon rendeltetésszerű igénybevételéért, az éves vagyonleltár előkészítéséért,
b) felelős a Főigazgatóság gazdálkodásában a szakmai hatékonyság és a gazdaságosság követelményeinek érvényesítéséért,
c) felelős a tervezési, beszámolási, információszolgáltatási kötelezettség teljesítéséért, annak teljességéért és hitelességéért, a gazdálkodási lehetőségek és a kötelezettségek összhangjáért,
d) közreműködik a Főigazgatóság éves költségvetésének fő kereteit meghatározó irányelvek elkészítésében,
e) érvényesíti a Főigazgatóság tevékenységében az állami feladatok ellátásáról szóló előirányzatokkal, létszámmal és vagyonnal való szabályszerű és hatékony gazdálkodást,
f) figyelemmel kíséri a jóváhagyott költségvetési előirányzatok teljesítését, az azokból ellátandó feladatok veszélyeztetése esetén megteszi a szükséges intézkedéseket, fejezeti vagy kormányzati hatáskörbe tartozó ügyekben a Belügyminisztériumnál intézkedést kezdeményez,
g) javaslatot tesz a jóváhagyott előirányzatok alapján a Főigazgatóság költségvetésére,
h) felelős az intézményi számviteli rendért.
(9) A főigazgatót akadályoztatása esetén a Főigazgatóság működésével összefüggő gazdasági és pénzügyi feladatok kivételével a műszaki főigazgató-helyettes helyettesíti.
(10) A főigazgató akadályoztatásának esetére írásban rendelkezhet a kinevezés, a felmentés, illetve a fegyelmi jogkör gyakorlásának a műszaki főigazgató-helyettesre való átruházásáról. A főigazgató és a műszaki főigazgató-helyettes együttes akadályoztatása esetén a gazdasági főigazgató-helyettes irányítja a vízügyi igazgatóságok, főosztályok és egyéb belső szervezeti egységek tevékenységét. Az átruházott hatáskörben eljáró vezető e jogait a munkaköri leírásában foglaltak szerinti körben és tartalommal gyakorolja.
(11) A főigazgató a belügyminisztertől és a közfoglalkoztatási és vízügyi helyettes államtitkártól kapott felhatalmazás alapján részt vesz a vízügyi igazgatóságok vezetőinek kiválasztásával, illetve felmentésével kapcsolatos ügyekben.
(12) A főigazgató a Főigazgatóság működéséről és gazdálkodásáról szükség szerint, de legalább évente egyszer beszámol a belügyminiszternek.
8. A műszaki főigazgató-helyettes
25. § (1) A műszaki főigazgató-helyettes a főigazgató távollétében általános helyettesként jár el mindazokban az ügyekben, melyeket a jogszabály nem utal, illetve a főigazgató nem vont kizárólagos jogkörébe. Feladatait egyéb vonatkozásban munkaköri leírása, illetve kinevezése szerint végzi.
(2) A műszaki főigazgató-helyettes a főigazgató irányítása mellett végzi tevékenységét.
(3) A műszaki főigazgató-helyettes irányítja:
a) az Árvízvédelmi, Folyógazdálkodási és Közfoglalkoztatási Főosztály,
b) a Belvízvédelmi és Öntözési Főosztály,
c) a Vízgyűjtőgazdálkodási és Víziközmű Főosztály és
d) a Vízjelző és Vízrajzi Főosztály
szakmai tevékenységét.
(4) A műszaki főigazgató-helyettes a feladatkörében
a) főigazgatói döntés meghozatalát, belső rendelkezés megtételét kezdeményezheti,
b) előkészíti, illetve véleményezi a hatáskörét érintő belső rendelkezéseket,
c) koordinálja a munkatervekben foglalt feladatok végrehajtását,
d) az irányítása alá tartozó területeken intézkedést tesz, döntést hoz, az adott feladat ellátására az ügyintézőt kijelöli,
e) javaslatot tesz a főigazgatónak a Főigazgatóság feladatköréhez kapcsolódó jogi norma kiadásának kezdeményezésére, véleményezi a rendelkezésére bocsátott jogszabály-tervezeteket és közjogi szervezetszabályozó eszközöket,
f) részt vesz a Főigazgatóság stratégiájának, költségvetésének és beszámolóinak kidolgozásában,
g) részt vesz a kockázatértékelés, a FEUVE rendszerének működtetésében, fejlesztésében, a szabálytalanságok feltárásában, kezelésében,
h) eljár azokban az ügyekben, amelyek ellátásával a főigazgató esetenként vagy állandó jelleggel megbízza,
i) gondoskodik a Beruházási Iroda által irányított fejlesztések szakmai tartalmának meghatározásáról.
(5) A műszaki főigazgató-helyettest az Árvízvédelmi, Folyógazdálkodási és Közfoglalkoztatási Főosztály vezetője helyettesíti.
(6) A műszaki főigazgató-helyettes, valamint az Árvízvédelmi, Folyógazdálkodási és Közfoglalkoztatási Főosztály vezetőjének egyidejű akadályoztatása esetén a műszaki főigazgató-helyettest a Belvízvédelmi és Öntözési Főosztály vezetője helyettesíti.
9. A gazdasági főigazgató-helyettes
26. § (1) A gazdasági főigazgató-helyettes a főigazgató távollétében jár el mindazokban az ügyekben, melyeket a jogszabály nem utal, illetve a főigazgató nem vont kizárólagos jogkörébe. Feladatait egyéb vonatkozásban munkaköri leírása és kinevezése szerint végzi.
(2) A gazdasági főigazgató-helyettes a főigazgató irányítása mellett végzi tevékenységét.
(3) A gazdasági főigazgató-helyettes irányítja:
a) a Közgazdasági Főosztály,
b) a Vagyongazdálkodási és Üzemeltetési Főosztály és
c) az Informatikai Főosztály
szakmai tevékenységét.
(4) A gazdasági főigazgató-helyettes a feladatkörében
a) felelős a gazdasági szervezet feladatai jogszabályoknak megfelelő ellátásáért,
b) intézkedik a költségvetés felhasználására vonatkozó irányelvek, valamint a gazdálkodás részletes rendjének meghatározásáról,
c) a főigazgatói hatáskör érintetlenül hagyásával gazdasági rendelkezéseket hoz a pénzügyi gazdálkodási rendre és a számvitelre vonatkozóan, valamint elkészíti a gazdasági-pénzügyi vonatkozású belső szabályzatok tervezetét,
d) a főigazgató által átruházott hatáskörben, a főigazgatóval történt egyeztetést követően a működési költségvetésen belül előirányzat-átcsoportosítást hajthat végre,
e) a főigazgató akadályoztatása esetén átruházott hatáskörben, a főigazgatóval egyetértésben előirányzat-átcsoportosítást hajthat végre a működési költségvetés és a felhalmozási költségvetés között.
(5) A gazdasági főigazgató-helyettes az irányítása alatt álló szervezeti egységek útján gondoskodik a Főigazgatóság - és középirányítóként a vízügyi igazgatóságok - számviteli és költségvetési feladatainak ellátásáról, ennek keretein belül:
a) a költségvetés-tervezéssel és -végrehajtással, beszámolással, könyvvezetéssel és ellenőrzéssel,
b) az előirányzat-felhasználással, a hatáskörébe tartozó előirányzat-módosítással,
c) a finanszírozással,
d) a készpénzkezeléssel,
e) a munkaerő-gazdálkodással
kapcsolatos feladatok jogszabályoknak megfelelő ellátásáról.
(6) A gazdasági főigazgató-helyettes az irányítása alatt álló szervezeti egységek útján gondoskodik továbbá
a) az éves vagyonleltár elkészítésével és kiértékelésével,
b) a vagyongazdálkodással,
c) az üzemeltetéssel, fenntartással, működtetéssel,
d) a projekttevékenységtől elkülönülten történő beruházásokkal és beszerzésekkel,
e) a tűz- és munkavédelemmel,
f) az informatikai üzemeltetéssel,
g) az informatikai fejlesztések koordinálásával,
h) a műszaki vízügyi adatok karbantartásával, kezelésével és szolgáltatásával,
i) az informatikai infrastruktúrával, a központi szolgáltatások működtetésével, koncepcionális fejlesztésekkel,
j) az informatikai beruházási projektek szakmai tartalmának biztosításával
kapcsolatos feladatok ellátásáról.
(7) A gazdasági főigazgató-helyettes eljár az Magyar Nemzeti Vagyonkezelő Zrt.-vel (a továbbiakban: MNV Zrt.) kötött vagyonkezelői szerződésekben foglalt kötelezettségek körében.
(8) A gazdasági főigazgató-helyettes vagy az általa írásban kijelölt személy pénzügyi ellenjegyzése nélkül a Főigazgatóságot terhelő gazdasági kihatású kötelezettség nem vállalható, követelés nem írható elő, gazdasági tartalmú intézkedés nem tehető.
(9) A gazdasági főigazgató-helyettest a Közgazdasági Főosztály vezetője helyettesíti.
(10) A gazdasági főigazgató-helyettes, valamint a Közgazdasági Főosztály vezetőjének egyidejű akadályoztatása esetén a gazdasági főigazgató-helyettest a Vagyongazdálkodási és Üzemeltetési Főosztály vezetője helyettesíti.
10. A főosztályvezető és a főosztályvezető-helyettes
27. § (1) A főosztályvezető irányítja a vezetése alatt álló szervezeti egység munkáját, felelős a főosztály feladatai szakmai követelményeknek, valamint a hatályos jogszabályokban és szabályzatokban foglaltaknak megfelelő, színvonalas ellátásáért.
(2) A főosztályvezető
a) megteszi a szükséges intézkedéseket a szervezeti egység ügykörébe tartozó feladatok folyamatos végrehajtására,
b) megteszi a szükséges intézkedést, dönt a főosztály ügykörébe tartozó azon ügyekben, amelyekben részére a döntés jogát a főigazgató vagy főigazgató-helyettes esetileg vagy állandó jelleggel átadta,
c) elkészíti a vezetése alatt álló szervezeti egységhez tartozó vezető beosztású közalkalmazottak munkaköri leírását, gondoskodik ezek rendszeres felülvizsgálatáról, aktualizálásáról,
d) előkészíti, aktualizálja és a Főigazgatói Hivatal részére átadja a szakterületét érintő belső szabályozás tervezetét kiadásra,
e) javaslatot tesz a munkáltatói jogkör gyakorlójának az általa vezetett szervezeti egység alkalmazottait érintő munkáltatói intézkedés megtételére,
f) gyakorolja az általa vezetett szervezeti egység feladatköréhez kapcsolódó hatásköröket és döntési jogköröket,
g) figyelemmel kíséri a szakterület helyzetét, a szakterületre vonatkozó jogszabályok és közjogi szervezetszabályozó eszközök érvényesülését, és szükség szerint kezdeményezi azok módosítását.
(3) A főosztályvezető feladata továbbá az irányítása alá tartozó munkatársakat - az ügy elintézése érdekében köteles - a szükséges információkkal ellátni, az ügyintézés szakmai követelményeit biztosítani. Távollétében helyetteseként a főosztályvezető-helyettes, illetve a kijelölt osztályvezető jár el.
28. § (1) A főosztályvezető-helyettes, illetve a kijelölt osztályvezető a főosztályvezető távollétében irányítja a főosztály alá rendelt osztályok tevékenységét, biztosítja a folyamatos munkavégzést, és megteszi a szükséges intézkedéseket ennek érdekében.
(2) A Beruházási Iroda főosztályvezetője a főigazgató közvetlen irányításával vezeti a Beruházási Irodát.
11. A hivatalvezető
29. § (1) A hivatalvezető a főigazgató közvetlen irányításával vezeti a Főigazgatói Hivatalt (a továbbiakban: Hivatal).
(2) A hivatalvezető
a) felelős a Hivatal feladatainak jogszerű, a szakmai követelményeknek megfelelő, határidőben történő teljesítéséért,
b) köteles a Hivatal feladatainak teljesítését akadályozó körülmény észlelése esetén haladéktalanul intézkedést kezdeményezni a főigazgatónál,
c) véleményezi a feladatkörét érintő jogszabályok, közjogi szervezetszabályozó eszközök és a szakmai koncepciók tervezeteit,
d) meghatározza a Hivatal munkatervi feladatait, előkészíti a munkaköri leírásokat, szervezi és ellenőrzi a feladatok végrehajtását,
e) gyakorolja a Hivatal feladatköréhez kapcsolódó hatásköröket és döntési jogköröket,
f) javaslatot tesz a munkáltatói jogkör gyakorlójának a Hivatal alkalmazottját érintő munkáltatói intézkedés megtételére,
g) ellátja mindazon ügyeket, amelyet felettes vezetője állandó vagy eseti jelleggel a feladat- és hatáskörébe utal.
(3) A hivatalvezetőt távolléte vagy akadályoztatása esetén a hivatalvezető-helyettes helyettesíti.
12. Az osztályvezető
30. § (1) Az osztályvezető a főosztályvezető irányításával vezeti az osztályokra tagozódó főosztály meghatározott osztályát. A Belső Ellenőrzési és Felügyeleti Önálló Osztály vezetője, a Stratégiai és Tervezési Önálló Osztály vezetője, a Humánpolitikai Önálló Osztály vezetője, a Közbeszerzési és Beszerzési Önálló Osztály vezetője, valamint a Nemzetközi Önálló Osztály vezetője a főigazgató közvetlen irányítása mellett vezeti az osztályt.
(2) Az osztályvezető
a) felelős az osztály feladatainak jogszerű, a szakmai követelményeknek megfelelő, határidőben történő teljesítéséért,
b) köteles az osztály feladatainak teljesítését akadályozó körülmény észlelése esetén haladéktalanul intézkedést kezdeményezni az önálló osztályvezető esetén a főigazgatónál, illetve az irányítását ellátó főosztályvezetőnél,
c) véleményezi a feladatkörét érintő jogszabályok, közjogi szervezetszabályozó eszközök és a szakmai koncepciók tervezeteit,
d) meghatározza az osztály munkatervi feladatait, az önálló osztályvezető elkészíti, az osztályvezető előkészíti a munkaköri leírásokat, szervezi és ellenőrzi a feladatok végrehajtását,
e) gyakorolja a vezetése alatt álló osztály feladatköréhez kapcsolódó hatásköröket és döntési jogköröket,
f) javaslatot tesz a munkáltatói jogkör gyakorlójának az osztály alkalmazottját érintő munkáltatói intézkedés megtételére,
g) ellátja mindazon ügyeket, amelyeket felettes vezetője állandó vagy eseti jelleggel a feladat- és hatáskörébe utal.
(3) Az osztályvezetőt távolléte vagy akadályoztatása esetén a közvetlen felettes által kijelölt - lehetőség szerint osztályvezetői beosztásban lévő - közalkalmazott helyettesíti.
13. A múzeumvezető és a levéltárvezető
31. § (1) A főigazgató közvetlen irányításával és felügyeletével vezeti a múzeum vezetője (a továbbiakban: múzeumvezető) a múzeumot, a levéltár vezetője (a továbbiakban: levéltárvezető) a levéltárat. A múzeumvezető és a levéltárvezető a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény, illetve a köziratokról, a közlevéltárakról és a magánlevéltári anyag védelméről szóló 1995. évi LXVI. törvény rendelkezései alapján irányítja a vezetése alatt álló múzeumot, illetve levéltárat, továbbá annak munkájában közvetlenül részt vesz.
(2) A múzeumvezető és a levéltárvezető dönt azokban az ügyekben, amelyeket a főigazgató a hatáskörébe utalt. A múzeumvezető a múzeum, a levéltárvezető pedig a levéltár feladatainak teljesítéséért felelős.
(3) A múzeumvezető és a levéltárvezető
a) gondoskodik a fellelhető szakanyagok gyűjtéséről, nyilvántartásba vételéről, gyarapításáról, tudományos feldolgozásáról, publikálásáról, a vízügyi gyűjtemény kezelése mellett a környezet- és természetvédelmi gyűjtemény kialakításáról és gondozásáról;
b) kidolgozza a múzeum, illetve a levéltár rövid és hosszú távú fejlesztési terveit, munkaprogramját;
c) kapcsolatot tart a kulturális ágazat szakmai vezetésével, társmúzeumok, levéltárak vezetőivel;
d) felelősséget visel a múzeum és a levéltár feladatainak ellátására szolgáló helyiségek és vagyontárgyak (így különösen az ingó- és ingatlanvagyon, gátőrház, immateriális javak, informatikai eszközök, gépjármű) rendeltetésszerű használatáért, állagmegóvásáért.
(4) Mind a múzeumvezetőt, mind a levéltárvezetőt távolléte vagy tartós akadályoztatása esetén az ügyrendben kijelölt személy helyettesíti.
(5) A múzeumvezetőre és a levéltárvezetőre egyebekben az osztályvezetőkre vonatkozó rendelkezéseket kell a megfelelő eltérésekkel alkalmazni.
14. A Főigazgatóság foglalkoztatottjaira vonatkozó szabályok
32. § (1) Az érdemi feladatot ellátó ügyintéző és referens (a továbbiakban együtt: ügyintéző) feladata a Főigazgatóság feladat- és hatáskörébe tartozó ügyek érdemi döntésre, kiadmányozásra való előkészítése.
(2) Az ügyintéző a munkaköri leírásban részére megállapított, illetve a vezetője által rá osztott feladatokat - a kapott útmutatás és a határidők betartásával - a jogszabályok, szakmai előírások, egyéb rendelkezések, valamint az ügyviteli szabályok megtartásával végzi.
(3) Az ügyintéző feladatát önállóan látja el, és felelős a saját tevékenységéért, valamint a jogszabályokban, továbbá a Főigazgatóság belső rendelkezéseiben előírt feladatainak teljesítéséért.
III. fejezet
A működési rend fő szabályai
15. A Főigazgatóság foglalkoztatottjaira vonatkozó foglalkoztatási jogviszonyok
33. § (1) A Főigazgatóság vezetői és foglalkoztatottjai közalkalmazottak, jogállásukra a közalkalmazottak jogállásáról szóló 1992. évi XXXIII. törvény (a továbbiakban: Kjt.) rendelkezései irányadók.
(2) A Főigazgatóság munkavállalóira a munka törvénykönyvéről szóló 2012. évi I. törvény rendelkezései, a közfoglalkoztatottakra a közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvény rendelkezései az irányadóak.
16. A munkáltatói jogok gyakorlása
34. § A Főigazgatóság vezetői és foglalkoztatottjai felett a munkáltatói jogokat - a gazdasági főigazgató-helyettes kinevezését, felmentését és fegyelmi felelősségre vonását kivéve - a főigazgató gyakorolja, összhangban a 24. § (7) bekezdés f) pontjával.
35. § A vezetői megbízás legfeljebb öt évig terjedő határozott időtartamra szól.
36. § A főigazgató a közvetlen alárendeltségében álló szervezeti egységek vezetői részére - a humánpolitikáért felelős vezető útján - gondoskodik a munkaköri leírások elkészítéséről. A szervezeti egységek vezetői saját hatáskörben intézkednek valamennyi, irányításuk alá tartozó munkavállaló munkaköri leírásának elkészítéséről.
17. A kiadmányozás rendje
37. § A főigazgatót mint egyszemélyi felelős vezetőt az intézmény tevékenységével összefüggő bármilyen ügyben teljes körű képviseleti és aláírási jog illeti meg. A Főigazgatóság feladatkörébe tartozó ügyekben - a jogszabályok keretei között - önállóan és egyéni felelősséggel dönt. A Főigazgatóság nevében jogokat szerezhet, illetve törvényben meghatározott módon és előzetes ellenjegyzés mellett kötelezettségeket vállalhat, követelést írhat elő.
38. § A főigazgató kiadmányozza
a) a minisztériumokhoz, az országos hatáskörű szervekhez, az országgyűlési képviselőkhöz, az alapvető jogok biztosához és az Országgyűlés bármely szervezeti egységéhez, az Alkotmánybírósághoz, a Kúriához, a Legfőbb Ügyészséghez, az Állami Számvevőszékhez, az MNV Zrt.-hez címzett iratokat,
b) a Főigazgatóság egészét érintő, átfogó, illetve kiemelt jelentőségű ügyiratokat,
c) a főigazgatói utasításokat,
d) a személyes hatáskörébe tartozó intézkedéseket,
e) mindazon ügyiratokat, amelyek kiadmányozását magához vonja,
f) a projektek végrehajtásához kapcsolódó dokumentumokat.
39. § A pénzügyi kötelezettségvállalást érintő ügyiratok kiadmányozása az e tárgykört szabályozó külön szabályzat szerint történik.
40. § (1) A főigazgató-helyettes kiadmányozza
a) a Főigazgatóság ügykörének egészét érintő ügyiratokat,
b) a főigazgató-helyettes feladatkörében keletkező ügyiratokat, a Belügyminisztérium illetékes főosztályához intézett felterjesztéseket,
c) azokat az ügyiratokat, amelyek kiadmányozásával a főigazgató megbízza,
d) azokat az ügyiratokat, amelyek kiadmányozását a főosztályvezetőtől magához vonja.
(2) A kiemelt jelentőségűnek ítélt ügyekben a főigazgató-helyettes az általa kiadmányozott ügyiratokat ellenjegyzés céljából megküldi a főigazgatónak.
41. § A főosztály vezetője, a hivatalvezető, valamint a Humánpolitikai Osztály osztályvezetője kiadmányozza
a) a szakmai területét érintő feladatellátás munkafolyamatában keletkező ügyiratokat,
b) a főosztály, illetve osztály feladatkörébe utalt egyéb ügyek iratait,
c) azokat az ügyiratokat, amelyek kiadmányozásával a főigazgató megbízza.
42. § A Belső Ellenőrzési és Felügyeleti Önálló Osztály vezetője a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendeletben meghatározott kiadmányozási jogosultsággal rendelkezik.
43. § Nem tartozik a kiadmányozási jog szabályai alá az a közbenső intézkedés, amely az ügy érdemi intézése során más szervezeti egységhez észrevételezésre, véleményezésre, illetőleg állásfoglalásra, adatszolgáltatásra kerül megküldésre.
44. § (1) Az ügyirat kiadmányozásra való előkészítéséért, a jogszerűségi, szakmai szempontoknak megfelelő kidolgozásáért, valamint az előírt határidőben való elintézéséért elsősorban az ügyintéző felelős.
(2) A kiadmányozásra vonatkozó követelményeknek megfelelő elintézéséért, továbbá a más szervezeti egységekkel egyeztetett egységes állásfoglalás kialakításáért az előadó vezetői felelősek, akik a kiadmány tervezetét felülvizsgálják, és azt - a szükséges módosítások elrendelése és végrehajtása után - jogosultsága esetén kiadmányozzák, vagy pedig aláírásukkal látják el és szolgálati úton előterjesztik a kiadmányozásra jogosultnak.
45. § Az ügyiratkezelés és a kiadmányozási jog egyes speciális feladatok tekintetében történő leadásának részletes szabályait külön szabályzat tartalmazza.
18. Az ügyintézés általános és fő szabályai
46. § (1) Az ügyintéző a közvetlen felettes vezetőjének van alárendelve, aki az ügy elintézésére útmutatást adhat. Az ügyintéző munkáját a felettes vezetői által adott utasítások és iránymutatások szerint, önállóan végzi.
(2) Ha az ügyintéző az ügyet a hatáskörében bármely okból nem tudja elintézni vagy elintézésére előkészíteni, a felmerült akadályt köteles a felettesének késedelem nélkül jelenteni.
(3) Az ügyintézőre vonatkozó szabályok az irányadók az ügy önálló intézését esetenként végző, vezető állású foglalkoztatottra is.
(4) Az ügyintéző felelős a Főigazgatóság ügyrendje, valamint a munkaköri leírás alapján meghatározott, illetőleg a felelős vezető által kijelölt ügykör, valamint a munkatervben megállapított feladatok megfelelő színvonalú ellátásáért.
(5) Az ügyintéző felelősséggel tartozik a határidők betartásáért, a minősített adat megőrzéséért, továbbá a közérdekű adatok nyilvánosságára vonatkozó külön jogszabályi előírások betartásához szükséges intézkedések kezdeményezéséért.
(6) Az ügyintéző köteles az ügyiratkezelési szabályzat rendelkezéseinek megfelelően eljárni, a szabályzat rendelkezéseit betartani.
(7) A postai szolgáltatótól papír alapon érkezett küldeményt az OVF iratkezelője vagy irattárosa az Országos Vízügyi Főigazgatóság székhelyén található földszinti iratkezelő helyiségben (fszt. 14.) veszi át.
19. Az ügyintézés színvonala, az ügyintézési határidők betartásáért való felelősség
47. § (1) A szervezeti egység vezetője vagy az ügyintéző köteles az ügy elintézése érdekében a jogszabályokban, szakmai követelményekben meghatározott általános előírások betartásával, az érdekelt szervezeti egységekkel, vezetőkkel, ügyintézőkkel együttműködve a szükséges intézkedéseket megtenni.
(2) Amennyiben jogszabály vagy az erre jogosult vezető az ügy elintézésére határidőt állapít meg, és a határidő betartására valamilyen okból előreláthatólag nincs lehetőség, az ügy intézésével megbízott köteles ezt a tényt - az okok megjelölésével együtt - felettesével közölni és intézkedést kezdeményezni.
(3) Amennyiben a szervezeti egységek vezetői a munkafeltételeket tekintve az ügyintézés megfelelő színvonalát és a határidők betartását akadályozó vagy lehetetlenné tevő körülményt észlelnek, kötelesek erről - a szolgálati út betartásával - haladéktalanul tájékoztatni az irányításukat ellátó vezetőt és a hivatalvezetőt.
48. § Feladat ellátására irányuló intézkedés általában írásban tehető. A szóban történt intézkedés tartalmát az utasított köteles az ügyiraton rögzíteni.
20. A szervezeti egységek együttműködése az ügyintézésben
49. § Az ügy elintézéséért a főigazgató, a főigazgató-helyettesek, a főosztályvezető vagy a hivatalvezető által kijelölt szervezeti egység vezetője felelős.
50. § (1) Több szervezeti egységet érintő ügy esetén a főigazgató a hivatalvezető útján jelöli ki az ügyintézés koordinálására jogosult és köteles vezetőt.
(2) A koordinációval megbízott vezető által kijelölt ügyintéző vagy vezető az egységes állásfoglalás kialakítása céljából köteles egyeztetni az ügy tartalma szerint érintett szervezeti egységek vezetőivel. Eltérő vélemény esetén meg kell kísérelni a vélemény egyeztetését, ennek hiányában a véleményeltérést és a vitás kérdéseket az ügyiraton rögzíteni kell.
(3) A projektek esetében a műszaki szakmai tartalom, illetve követelmény - előírásoknak megfelelő - meghatározásáért és végrehajtásáért a műszaki főigazgató-helyettes, a pénzügyi feltételek - előírásoknak megfelelő - meghatározásáért és végrehajtásáért a gazdasági főigazgató-helyettes, a támogatásfelhasználási szabályoknak való megfelelőségért a Beruházási Iroda főosztályvezetője felelős.
(4) A projektek végrehajtásához kapcsolódó PR tevékenység koordinációjáért, illetve a Beruházási Iroda munkájának PR támogatásáért a hivatalvezető felelős.
(5) A projektek végrehajtásához kapcsolódó jogi-közbeszerzési folyamatok koordinációjáért, illetve a Beruházási Iroda munkájának jogi-közbeszerzési támogatásáért, továbbá az intézményi közbeszerzésekért és beszerzésekért a Közbeszerzési és Beszerzési Osztály vezetője felelős.
21. A vezetők és a foglalkoztatottak tájékoztatási kötelezettsége
51. § (1) A vezető köteles az irányítása alá tartozó munkatársakat rendszeresen tájékoztatni a feladataik ellátásához szükséges döntésekről és utasításokról, továbbá az egyes konkrét ügyek és feladatok megoldásához szükséges tényekről.
(2) Amennyiben a vezető az (1) bekezdésben meghatározott kötelezettségének a szervezeti egység vezetője vagy ügyintéző írásbeli kérelme ellenére sem tesz eleget, a szervezeti egység vezetője és az ügyintéző az irányítást gyakorló vezető feletteséhez fordulhat.
52. § A munkatársak haladéktalanul kötelesek tájékoztatni vezetőjüket, amennyiben a munkájuk során szakmai vagy közéleti szempontból érzékeny ügyben érkezik hozzájuk megkeresés, illetve ilyen ügyben intézkedést kell tenniük.
22. Összeférhetetlenség
53. § A Főigazgatóság foglalkoztatottja nem létesíthet munkavégzésre irányuló további jogviszonyt, ha az a közalkalmazotti, munkavállalói, illetve közfoglalkoztatási jogviszonya alapján betöltött munkakörével, munkájával összeférhetetlen.
54. § A vezető, továbbá a pénzügyi kötelezettségvállalásra jogosult közalkalmazott munkakörével, illetve vezetői megbízásával összeférhetetlen,
a) ha közeli hozzátartozójával irányítási, felügyeleti, ellenőrzési vagy elszámolási kapcsolatba kerül,
b) ha a munkáltatóéval azonos vagy ahhoz hasonló tevékenységet is végző, illetve a munkáltatóval rendszeres gazdasági kapcsolatban álló más gazdasági társaságban betöltött vezető tisztségviselői, felügyelőbizottsági tagsággal rendelkezik.
55. § (1) A munkáltató a vele közalkalmazotti jogviszonyban álló közalkalmazottal munkaköri feladatai ellátására munkavégzésre irányuló további jogviszonyt nem létesíthet.
(2) Amennyiben a közalkalmazott munkaideje a közalkalmazotti jogviszonyban és a munkavégzésre irányuló további jogviszonyban - részben vagy egészben - azonos időtartamra esik, a munkavégzésre irányuló további jogviszony csak a munkáltató előzetes írásbeli hozzájárulásával létesíthető.
(3) A közalkalmazott a munkaidejét nem érintő további munkavégzésre irányuló jogviszony létesítését - a tudományos, oktatói, művészeti, lektori, szerkesztői, valamint jogi oltalom alá eső szellemi tevékenység, továbbá a közérdekű önkéntes tevékenység kivételével - köteles a munkáltatónak előzetesen írásban bejelenteni, aki összeférhetetlenség esetén a további jogviszony létesítését írásban megtiltja.
(4) Ha a munkáltató az összeférhetetlenségről tudomást szerez, a tudomásszerzéstől számított öt munkanapon belül felszólítja a közalkalmazottat az összeférhetetlenség megszüntetésére.
(5) Ha a közalkalmazott a (3) és (4) bekezdés szerinti tiltás, illetve felszólítás kézhezvételét követő harminc napon belül az összeférhetetlenséget nem szünteti meg, a munkáltató a Kjt.-ben meghatározottak szerint jár el.
IV. fejezet
A belső ellenőrzés jogállása, feladatai
23. Belső ellenőrzésre és a középirányító ellenőrzésére vonatkozó szabályok
56. § A főigazgató a belső kontrollrendszer keretében belső ellenőrzési rendszert működtet.
57. § A Belső Ellenőrzési és Felügyeleti Önálló Osztály tevékenységét a főigazgatónak közvetlenül alárendelve végzi, jelentéseit közvetlenül neki küldi meg. A főigazgató biztosítja a Belső Ellenőrzési és Felügyeleti Önálló Osztály funkcionális függetlenségét.
58. § A belső ellenőr független, tárgyilagos bizonyosságot adó és tanácsadó tevékenységet végez, amelynek célja, hogy az ellenőrzött szervezet működését fejlessze és eredményességét növelje. A belső ellenőr az ellenőrzött szervezet céljai elérése érdekében rendszerszemléletű megközelítéssel és módszeresen értékeli, illetve fejleszti az ellenőrzött szervezet irányítási és belső kontrollrendszerének hatékonyságát.
59. § A belső ellenőr feladatai:
a) kidolgozza és szükség esetén aktualizálja a belső ellenőrzési kézikönyvet,
b) szabályszerűségi, pénzügyi, rendszer-, teljesítmény- és informatikai ellenőrzéseket végez, valamint tanácsadó tevékenységet lát el,
c) feladatait éves ellenőrzési terv alapján, a belső ellenőrzési kézikönyv eljárási rendje szerint végzi,
d) koordinálja a Főigazgatóság külső ellenőrzéseit,
e) végrehajtja az éves ellenőrzési tervben foglalt feladatokat,
f) ellenőrzési nyilvántartást vezet,
g) ellenőrzi a jelentések kapcsán született intézkedési tervek végrehajtását,
h) ellenőrzi és értékeli a belső kontrollrendszer kiépítésének és működésének helyzetét, a működés gazdaságosságát, hatékonyságát és eredményességét,
i) elemzi, vizsgálja a rendelkezésre álló erőforrásokkal való gazdálkodást, a vagyon megóvását, gyarapítását, valamint az elszámolások megfelelőségét,
j) tevékenységéről éves ellenőrzési jelentésben számol be,
k) az ellenőrzés során tapasztalt szabálytalanság kezelésére köteles követni a belső ellenőrzési kézikönyvben szabályozott eljárásrendet.
60. § (1) A középirányító szerv ellenőrzési feladatait az irányítása alá tartozó költségvetési szervek, a vízügyi igazgatóságok vonatkozásában az Belső Ellenőrzési és Felügyeleti Önálló Osztály látja el.
(2) A belső ellenőr a vízügyi igazgatóságoknál
a) ellenőrzi és felülvizsgálja a belső ellenőrzési kézikönyvet,
b) szabályszerűségi, pénzügyi, rendszer-, teljesítmény- és informatikai ellenőrzéseket, valamint tanácsadó tevékenységet, továbbá a belügyminiszter külön elrendelése alapján a vízügyi igazgatóságok éves elemi költségvetési beszámolója tekintetében megbízhatósági ellenőrzést végez,
c) ellenőrzési nyilvántartást vezet,
d) ellenőrzi a jelentések kapcsán született intézkedési tervek végrehajtását,
e) tervezi és összehangolja a Főigazgatóság vízügyi igazgatóságokra vonatkozó ellenőrzési tevékenységét,
f) összeállítja az éves ellenőrzési tervet,
g) a vízügyi igazgatóságok éves ellenőrzési tervei alapján összefoglaló éves ellenőrzési tervet készít,
h) figyelemmel kíséri a vízügyi igazgatóságok éves ellenőrzési terveinek végrehajtását,
i) megküldi a Belügyminisztérium Ellenőrzési Főosztály részére tájékoztatásul a Belső Ellenőrzési és Felügyeleti Önálló Osztály által készített lezárt ellenőrzési jelentéseket, a jóváhagyott intézkedési terveket és az intézkedési tervben meghatározott feladatok végrehajtásáról készített beszámolókat,
j) a Belső Ellenőrzési és Felügyeleti Önálló Osztály és a vízügyi igazgatóságok ellenőrzési tevékenységével kapcsolatban az irányító szerv részére adatot szolgáltat,
k) felügyeletet gyakorol az alárendelt szervek ellenőrzési tevékenysége felett,
l) koordinálja a Főigazgatóságon keresztül lebonyolított - a vízügyi igazgatóságok felé irányuló - külső ellenőrzéseket,
m) gondoskodik az ellenőrzések tapasztalatainak hasznosításáról,
n) az ellenőrzés során tapasztalt szabálytalanság kezelésére köteles követni a belső ellenőrzési kézikönyvben szabályozott eljárásrendet.
V. fejezet
Záró rendelkezések
61. § (1) Az SZMSZ-t szükség szerint, de legalább évente február 15-ig felül kell vizsgálni, és a szükséges módosítást el kell végezni.
(2) Az SZMSZ hatálybalépését követő 60 napon belül a Főigazgatóság elkészíti az ügyrendjét.
1. függelék
A vízügyi igazgatóságok a következők:
1. Észak-dunántúli Vízügyi Igazgatóság
2. Közép-Duna-völgyi Vízügyi Igazgatóság
3. Alsó-Duna-völgyi Vízügyi Igazgatóság
4. Közép-dunántúli Vízügyi Igazgatóság
5. Dél-dunántúli Vízügyi Igazgatóság
6. Nyugat-dunántúli Vízügyi Igazgatóság
7. Felső-Tisza-vidéki Vízügyi Igazgatóság
8. Tiszántúli Vízügyi Igazgatóság
9. Észak-Magyarországi Vízügyi Igazgatóság
10. Közép-Tisza-vidéki Vízügyi Igazgatósága
11. Alsó-Tisza-vidéki Vízügyi Igazgatóság
12. Körös-vidéki Vízügyi Igazgatóság
Az Országos Vízügyi Főigazgatóság szervezeti felépítése
2. függelék
Az Országos Vízügyi Főigazgatóság szervezeti felépítése
Engedélyezett létszám: 210 fő